b'\n_START_ARTICLE_\nJadrinin piiri\n_START_PARAGRAPH_\nJadrinin piiri (ven. \xd0\xaf\xcc\x81\xd0\xb4\xd1\x80\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Jadrinski raion, t\xc5\xa1uvassiksi \xd0\x95\xd1\x82\xc4\x95\xd1\x80\xd0\xbd\xd0\xb5 \xd1\x80\xd0\xb0\xd0\xb9\xd0\xbe\xd0\xbd\xd3\x97, Jet\xc4\x95rne rajon\xc4\x95) on paikallinen itsehallintoalue T\xc5\xa1uvassian tasavallassa Ven\xc3\xa4j\xc3\xa4ll\xc3\xa4. Vuonna 1927 perustetun piirin pinta-ala on 898 neli\xc3\xb6kilometri\xc3\xa4 ja asukkaita on 31\xc2\xa0800 henke\xc3\xa4 (vuonna 2007)._NEWLINE_Piiri sijaitsee T\xc5\xa1uvassian luoteisosassa. Pohjoisessa se rajoittuu Mari Elin tasavaltaan, id\xc3\xa4ss\xc3\xa4 Morgau\xc5\xa1in piiriin, etel\xc3\xa4ss\xc3\xa4 Krasnyje T\xc5\xa1etain ja Alikovon piireihin sek\xc3\xa4 l\xc3\xa4nness\xc3\xa4 Ni\xc5\xbeni Novgorodin alueeseen. Hallinnollinen keskus on Jadrinin kaupunki. Sen lis\xc3\xa4ksi piiriin kuuluu 17 maalaiskuntaa._NEWLINE_Seudun l\xc3\xa4nsiosassa virtaa Volgaan laskeva Surajoki. Pinta-alasta 63\xc2\xa0% on maatalousmaata ja 17\xc2\xa0% mets\xc3\xa4\xc3\xa4._NEWLINE_V\xc3\xa4est\xc3\xb6st\xc3\xa4 84\xc2\xa0% on t\xc5\xa1uvasseja ja 15\xc2\xa0% ven\xc3\xa4l\xc3\xa4isi\xc3\xa4._NEWLINE_Piirin kautta kulkee Ni\xc5\xbeni Novgorodin ja Kazanin v\xc3\xa4linen M7-valtatie. Suralla on laivaliikennett\xc3\xa4 Jadriniin saakka. Et\xc3\xa4isyys piirikeskuksesta tasavallan p\xc3\xa4\xc3\xa4kaupunkiin T\xc5\xa1eboksaryyn on 79 kilometri\xc3\xa4._NEWLINE_P\xc3\xa4\xc3\xa4elinkeino on maatalous, joka on erikoistunut maidon ja lihan tuotantoon sek\xc3\xa4 viljan, perunan ja rehukasvien viljelyyn. Seudulla harjoitetaan my\xc3\xb6s hevosten kasvatusta. Teollisuuslaitokset ovat keskittyneet Jadrinin kaupunkiin. Ne valmistavat elintarvikkeita, kulutustavaroita, puutavaraa, rakennustarvikkeita ym._NEWLINE_Piirilehten\xc3\xa4 ilmestyy t\xc5\xa1uvassin- ja ven\xc3\xa4j\xc3\xa4nkielinen \xc4\x94\xc3\xa7 jalav\xc4\x95.'